CELEX: 32019D0968
Language: sl
Date: 2019-06-06 00:00:00
Title: Izvedbeni sklep Sveta (EU) 2019/968 z dne 6. junija 2019 o začetku avtomatizirane izmenjave podatkov o DNK v Združenem kraljestvu

13.6.2019   
               
               
                  SL
               
               
                  Uradni list Evropske unije
               
               
                  L 156/8
               
            
         IZVEDBENI SKLEP SVETA (EU) 2019/968
         z dne 6. junija 2019
         o začetku avtomatizirane izmenjave podatkov o DNK v Združenem kraljestvu
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Sklepa Sveta 2008/615/PNZ z dne 23. junija 2008 o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (1), in zlasti člena 33 Sklepa,
         ob upoštevanju mnenja Evropskega parlamenta (2),
         ob upoštevanju naslednjega:
         
                     (1)
                  
                  
                     V skladu s členom 25(2) Sklepa 2008/615/PNZ se osebni podatki iz navedenega sklepa ne smejo pošiljati, dokler se v nacionalni zakonodaji ozemelj držav članic, ki so vključena v takšno pošiljanje, ne začnejo izvajati splošne določbe o varstvu podatkov iz poglavja 6 navedenega sklepa.
                  
               
                     (2)
                  
                  
                     Člen 20 Sklepa Sveta 2008/616/PNZ (3) določa, da se preverjanje, ali je navedeni pogoj iz uvodne izjave 1 v zvezi z avtomatizirano izmenjavo podatkov v skladu s poglavjem 2 Sklepa 2008/615/PNZ izpolnjen, opravi na podlagi poročila o oceni, ki je oprto na vprašalnik, evalvacijski obisk in preskus.
                  
               
                     (3)
                  
                  
                     Združeno kraljestvo je v skladu s členom 36(2) Sklepa 2008/615/PNZ obvestilo generalni sekretariat Sveta o nacionalnih zbirkah podatkov o preiskavah DNK, za katere se uporabljajo členi 2 do 6 navedenega sklepa, ter o pogojih za avtomatizirano iskanje iz člena 3(1) navedenega sklepa.
                  
               
                     (4)
                  
                  
                     V skladu s točko 1.1 poglavja 4 Priloge k Sklepu 2008/616/PNZ se vprašalnik, ki ga je pripravila ustrezna delovna skupina Sveta, nanaša na vsako avtomatizirano izmenjavo podatkov in ga država članica izpolni takoj, ko meni, da izpolnjuje predpogoje za delitev podatkov v ustrezni kategoriji podatkov.
                  
               
                     (5)
                  
                  
                     Združeno kraljestvo je izpolnilo vprašalnik o varstvu podatkov in vprašalnik o izmenjavi podatkov o DNK.
                  
               
                     (6)
                  
                  
                     Združeno kraljestvo je opravilo uspešen preskus z Avstrijo in Nemčijo.
                  
               
                     (7)
                  
                  
                     V Združenem kraljestvu je bil opravljen evalvacijski obisk, o katerem je avstrijsko-nemško-francoska ocenjevalna skupina pripravila poročilo o oceni in ga poslala ustrezni delovni skupini Sveta.
                  
               
                     (8)
                  
                  
                     Celovito poročilo o oceni, v katerem so povzeti rezultati vprašalnika, evalvacijskega obiska in preskusa izmenjave podatkov o DNK, je bilo predloženo Svetu.
                  
               
                     (9)
                  
                  
                     Svet je 11. oktobra 2018 ob strinjanju vseh držav članic, ki jih zavezuje Sklep 2008/615/PNZ, ugotovil, da Združeno kraljestvo v celoti izvaja splošne določbe o varstvu podatkov iz poglavja 6 Sklepa 2008/615/PNZ.
                     Svet je poleg tega pozval Združeno kraljestvo, naj v 12 mesecih od začetka avtomatizirane izmenjave podatkov ter v luči operativnih izkušenj z izmenjavo podatkov o DNK v skladu s Prümskima sklepoma in pojasnil iz poročila o evalvacijskem obisku pregleda svojo politiko izključevanja profilov osumljencev iz avtomatizirane izmenjave podatkov o DNK.
                  
               
                     (10)
                  
                  
                     Za namene avtomatiziranega iskanja podatkov o DNK bi bilo zato treba Združenemu kraljestvu dovoliti prejemanje in pošiljanje osebnih podatkov na podlagi členov 3 in 4 Sklepa 2008/615/PNZ. Vendar pa bi moralo Združeno kraljestvo pregledati svojo politiko glede izmenjave profilov osumljencev, saj je vključevanje profilov osumljencev v avtomatizirano izmenjavo podatkov o DNK pomembno v boju proti terorizmu in čezmejnemu kriminalu tako s praktičnega kot tudi operativnega vidika. Če operativne izkušnje, pridobljene v prvih 12 mesecih z izmenjavo podatkov o DNK v skladu s Prümskima sklepoma, Združenega kraljestva ne bodo spodbudile, da Svet uradno obvesti o pregledu svoje politike, bi moral Svet znova oceniti stanje za nadaljevanje ali prenehanje avtomatizirane izmenjave podatkov o DNK z Združenim kraljestvom.
                  
               
                     (11)
                  
                  
                     S členom 33 Sklepa 2008/615/PNZ so Svetu podeljena izvedbena pooblastila za sprejemanje ukrepov, potrebnih za izvajanje navedenega sklepa, zlasti kar zadeva prejemanje in pošiljanje osebnih podatkov v skladu z navedenim sklepom.
                  
               
                     (12)
                  
                  
                     Ker so izpolnjeni pogoji in je izveden postopek za začetek izvrševanja takšnih izvedbenih pooblastil, bi bilo treba o začetku avtomatizirane izmenjave podatkov o DNK v Združenem kraljestvu sprejeti izvedbeni sklep, ki bo tej državi članici omogočil nadaljnje prejemanje in pošiljanje osebnih podatkov v skladu s členoma 3 in 4 Sklepa 2008/615/PNZ.
                  
               
                     (13)
                  
                  
                     Sklep 2008/615/PNZ je za Dansko, Irsko in Združeno kraljestvo zavezujoč, zato sodelujejo pri sprejetju in uporabi tega sklepa, s katerim se izvaja Sklep 2008/615/PNZ –
                  
               SPREJEL NASLEDNJI SKLEP:
         
            Člen 1
            Združeno kraljestvo je za namene avtomatiziranega iskanja in primerjave podatkov o DNK upravičeno prejemati in pošiljati osebne podatke na podlagi členov 3 in 4 Sklepa 2008/615/PNZ, in sicer od 14. junija 2019.
         
         
            Člen 2
            Združeno kraljestvo do 15. junija 2020 pregleda svojo politiko izključevanja profilov osumljencev iz avtomatizirane izmenjave podatkov o DNK.
            Če Združeno kraljestvo do datuma iz prvega pododstavka Sveta uradno ne obvesti o tem, da daje na voljo DNK osumljencev v skladu s Sklepom 2008/615/PNZ, Svet v treh mesecih znova oceni stanje glede nadaljevanja ali prenehanja izmenjave podatkov o DNK z Združenim kraljestvom.
         
         
            Člen 3
            Ta sklep začne veljati dan po objavi v Uradnem listu Evropske unije.
            Ta sklep se uporablja v skladu s Pogodbama.
         
         
            V Luxembourgu, 6. junija 2019
            
               
                  Za Svet
               
               
                  Predsednica
               
               A. BIRCHALL
            
         
         
            (1)  UL L 210, 6.8.2008, str. 1.
         
            (2)  Mnenje z dne 12. marca 2019 (še ni objavljeno v Uradnem listu).
         
            (3)  Sklep Sveta 2008/616/PNZ z dne 23. junija 2008 o izvajanju Sklepa 2008/615/PNZ o poglobitvi čezmejnega sodelovanja, zlasti na področju boja proti terorizmu in čezmejnemu kriminalu (UL L 210, 6.8.2008, str. 12).